Marilyn Gantana se kookboek is vars én anders | LAPA Uitgewers
Marilyn Gantana se kookboek is vars én anders
by LAPA Uitgewers on Sep 13th, 2017 Tweet
Marilyn Gantana het aan die verkeerde kant van die spoor grootgeword. Sy het 'n renons ontwikkel in die boodskap van die kerk wat nie tot haar werklikheid gespreek het nie. Die jonge Marilyn het gerebelleer.
Raai wat? Toe trou sy met 'n VGK-dominee en die jong egpaar word beroep na Loeriesfontein. Hulle is die eerste bruin egpaar in hierdie gemeente, in die kerk wat destyds nog bekendgestaan het as die NG Sendingkerk. Die ouer susters wat erg bekommerd oor die jonge Marilyn. Hulle het haar skeef aangekyk, want wat weet sy? Die jonger susters, aan die ander kant, het hierdie mooi jong dominee só gekyk en gedink, sjoe.
Marilyn kón kook, sy het by haar ma geleer. Tog het sy besef dat sy nog baie sal moet leer om met min hulpbronne vir báie mense kos te maak. Toe gaan soek sy raad by die einste susters wat haar so skeef kyk. Sy vra, sy probeer, en sy begin kook haar kritici se monde vol kos – en sy maak seker haar mooi jong man bly eet uit haar potte!
Haar eerste kookboek is vir die kerkgemeenskap uitgegee, en Kuier het haar raakgesien. Sy is toe vir twee jaar as Kuier-huiskok aangestel.
Marilyn kuier en kook! is haar eerste kommersiële kookboek en LAPA is baie trots om deel te wees hiervan.
Marilyn Gantana het oor die jare baie geleer, nie net by die kerksusters nie, maar ook as ma van drie. Sy hou deesdae boonop voltyds skool ook. Marilyn weet dus presies hoe kosbaar tyd is. In Marilyn kuier en kook! nooi sy ons om te deel in haar beste resepte wat sy al vir meer as 30 jaar bymekaarmaak en toets.
Daar is familieresepte wat sy tydens haar grootwordjare by haar ma en tannies geleer het, ook die wenresepte van die wonderlike staatmakers wat geliefde gemeentelede van Loeriesfontein en Grabouw met haar gedeel het. Ons deel in smulkos, soos gebraaide lamsribbetjies, pannekoekies met 'n hoendervulsel, mini-seekosquiches en roosterkoek. Alles word op 'n eenvoudige en bekostigbare manier berei. Die resepte is sonder fiemies, doenbaar en gou om te maak.
Marilyn is baie lief vir 'n lekker slaai. Hier is ook hoofstukke in met resepte vir sop, ligte etes en bygeregte, vis en seekos, maalvleis, hoender, rooivleis, soetgoed en gebak.
Marylin kuier en kook! deur Marilyn Gantana
Cats: Afrikaans, Food, Lifestyle, South Africa
Tags: Afrikaans, Food, LAPA Uitgewers, Lifestyle, Marilyn Gantana, Marylin kuier en kook!, South Africa
« Lizzie de Villiers besef uiteindelik sy het haar man van die afgelope 28 jaar nie meer lief nie. Wanneer het hulle uitmekaar begin dryf?
Get creative with pallets! »
Jaco Jacobs nooi jou om saam te kom skool toe en te kyk wat gebeur wanneer 'n rofstoeier op 'n skoolbankie moet kom sit…
Nie te veel bloed nie. Net genoeg spanning. Hope menslikheid: Isa Konrad se Doodsake op Karibib is 'n opkrullekkerboek